《沁园春 仲可赠词，效湘社和刘龙洲作，依韵答之》
清代·程颂万

鼓找沧溟，自北自南，兹游壮哉。正越王城畔，五羊招到，麻姑洞口，双蝶驮回。

海阔红愁，天低绿梦，闻说徐陵擅玉台。旗亭畔，怕阿鬟待久，不用停杯。

浈江一舸归来。且相对尊前笑口开。恁荒洲采药，莲衣乍褪，回郎刻竹，藓迹犹堆。

黯矣销魂，秋之为气，送子孤山去探梅。莼鲈思，有苹花为我，湘上低徊。

作者简介：1865-1932年，字子大，一字鹿川，号十发居士。湖南宁乡人。 清末民初人。少有文才，善应对 ，喜研词章。虽勤奋好学，但屡试未第，对科举制度遂无好感，而对时局新学甚为热心，为张之洞、张百熙所倚重。曾充湖广抚署文案。